Covid-19-statistieke: Minder as 10 000 nuwe gevalle(Argieffoto: Unsplash) Suid-Afrika het 9 718 nuwe gevalle van Covid-19, wat die algehele infeksies op 2 377 823 te staan bring, het die Nasionale Instituut vir Oordraagbare Siektes (Nios) Sondagaand gesê. Die styging verteenwoordig ŉ positiwiteitskoers van 26,6% en nog 36 569 nuwe toetse vir die koronavirus is sedert die vorige verslag gedoen. Daar is in hierdie stadium 149 865 aktiewe gevalle van die virus. Nog 287 bykomende sterftes is bevestig. Al hoe minder gevalle word in Gauteng aangemeld, hoewel die gevalle in die Wes-Kaap verder toegeneem het. Gauteng het in hierdie stadium 28% van nuwe gevalle, gevolg deur die Wes-Kaap (25%), KwaZulu-Natal (25%), Limpopo en Mpumalanga (8% elk), die Oos-Kaap en Noordwes (6% elk), die Vrystaat (3%) en die Noord-Kaap (2%) van nuwe gevalle. Die getal nuwe gevalle was Sondag (9 718) minder as ŉ dag tevore (12 056) en ook minder as die gemiddelde getal nuwe gevalle oor die voorafgaande sewe dae (11 818). Dié gemiddeld het ook gedaal. Altesame 16 539 mense word egter steeds in hospitale vir Covid-19 behandel. Hiervan is 8 760 in private hospitale en 7 779 in staatshospitale. Net meer as 20 000 mense is Sondag teen Covid-19 ingeënt, terwyl die algehele syfer vir inentings in hierdie stadium op 6 384 382 staan. Só lyk inentings per provinsie: